E L Ő T E R J E S Z T É S

**Az Egészségügyi Szakmai Bizottság 2024. február 28-i ülésére**

**Javaslat a Szombathelyi Egészségügyi és Kulturális Intézmények Gazdasági Ellátó Szervezete**

**Szervezeti és Működési Szabályzatának módosítására**

A Szombathelyi Egészségügyi és Kulturális Intézmények Gazdasági Ellátó Szervezetének (a továbbiakban: GESZ) igazgatója kezdeményezte az intézmény Szervezeti és Működési Szabályzatának (a továbbiakban: SZMSZ) módosítását az alábbi indokok alapján:

* A banki szolgáltató változása miatt a bankszámlaszám megváltoztatásra, valamint az Alapító Okirat száma feltüntetésre került.
* A 2023. július 1. napján hatályba lépett, az egészségügyi alapellátásról szóló 2015. évi CXXIII. törvény (a továbbiakban: Eatv.) új 6/B. §-a alapján az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról. Az Eatv. 23. § (2) bekezdése értelmében az egészségügyi szolgálati jogviszonyban foglalkoztatott védőnő és a védőnői ellátás körében foglalkoztatott személy tekintetében a munkáltatói jogokat 2023. július 1-jétől az az irányító vármegyei intézmény gyakorolja, amely területileg illetékes az érintett védőnői körzet tekintetében. Előzőekre tekintettel a területi védőnői szolgálattal kapcsolatos feladatok, rendelkezések, jogszabályok az SZMSZ-ből törlésre kerültek.
* Magyarország Országgyűlése az egyes egészségügyi tárgyú törvények módosításáról szóló 2022. évi LXXIII. törvénnyel 2023. január 1. napi hatállyal módosította az Eatv.-t. E jogszabály 6/A.§-a alapján 2023. január 1. napjától az állami mentőszolgálat gondoskodik - a fogorvosi ügyelet kivételével – az egészségügyi alapellátáshoz kapcsolódó háziorvosi és házi gyermekorvosi ügyeleti ellátásról. Szombathelyen az Országos Mentőszolgálat 2023. december 1. 16.00 órától látja el a háziorvosi és házi gyermekorvosi ügyeleti feladatokat, ennek okán a GESZ SZMSZ—ből törlésre került a Szombathely, 11-es huszár út 6. fsz. 1. szám alatti telephely, valamint a háziorvosi, gyermekorvosi ügyelettel kapcsolatos feladatok, rendelkezések, jogszabályok, továbbá az intézmény illetékességi és működési köréből kivezetésre került - a feladatellátás megszűnése miatt - Gencsapáti, Perenye, Vép és Bozzai település.
* A fenti feladatok megszűnése kapcsán a GESZ létszámadatai is módosításra kerültek, pontosítva lettek az SZMSZ-ben az intézmények elnevezései, valamint az anyatej díjazása - társadalombiztosítási támogatása alapján -literenként 3 500 Ft-ra emelkedett.

Az államháztartásról szóló 2011. évi CXCV. törvény (a továbbiakban: Áht.) 9.§-a alapján a költségvetési szerv szervezeti és működési szabályzatának jóváhagyása – ha törvény eltérően nem rendelkezik – az irányító szerv hatáskörébe tartozik.

A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet (a továbbiakban: Rendelet) 75.§ (5) bekezdése arról rendelkezik, hogy azon költségvetési szervek esetén, ahol törvény a fenntartó hatáskörébe utalja a szervezeti és működési szabályzat, vagy más intézményi működést szabályozó dokumentum elfogadását – a feladatkör szerint illetékes bizottság előzetes véleménye kikérését követően – a polgármester jogosult annak jóváhagyására.

A Rendelet 66. § 15. pontja szerint az Egészségügyi Szakmai Bizottság feladatkörében eljárva véleményezi a GESZ SZMSZ-ét.

A GESZ egységes szerkezetű SZMSZ-e az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

Szombathely, 2024. február „ ”

**/: Dr. László Győző :/**

**HATÁROZATI JAVASLAT**

**…./2024. (II.28.) ESzB. számú határozat**

Az Egészségügyi Szakmai Bizottság - Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 66. § 15. pontja, és a 75. § (5) bekezdése alapján - a Szombathelyi Egészségügyi és Kulturális Intézmények Gazdasági Ellátó Szervezete Szervezeti és Működési Szabályzatának módosítására vonatkozó javaslatot megtárgyalta, és azt az előterjesztés melléklete szerinti tartalommal jóváhagyásra javasolja a polgármesternek.

**Felelős:** Dr. Kecskés László, az Egészségügyi Szakmai Bizottság elnöke

 Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal